Angela Carter
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1900-tallet
Angela Carter var en britisk forfatter og kulturhistoriker. Hun fikk sitt gjennombrudd med Den forheksede leketøysbutikken (originaltittel The Magic Toyshop, 1967, norsk oversettelse i 1982), en fortelling for ungdom og voksne om hva det vil si å vokse opp. Romanen forener det hverdagslige og det fantastiske og bruker Sigmund Freud (1856–1939) på en uhøytidelig og tankevekkende måte. Med romaner som Sirkusnetter (originaltittel Nights at the Circus, 1984, norsk oversettelse i 1985) og Kloke barn (originaltittel Wise Children, 1991, norsk oversettelse i 1992) befestet hun sin stilling som en fremragende representant for magisk realisme og en sentral feministisk forfatter.
Carter oversatte eventyr til engelsk, og The Bloody Chamber and Other Stories (1980) er hennes underholdende og tankevekkende moderne versjoner av noen av Europas mest kjente eventyr. Carter skrev om sex og vold i en frodig stil og ble kritisert for det. Men hennes underliggende temaer er seriøse; fortellingene drøfter hvilke muligheter det finnes for menneskelig vekst i en verden preget av undertrykkelse og anarki, der ingen kan fri seg fra sine dyriske impulser. Den sadiske kvinnen (originaltittel The Sadeian Woman: An Exercise in Cultural History, 1979, norsk oversettelse i 1980) er et bidrag til moderne kvinnehistorie, mens Curious Room (1994) er en samling stykker for radio og TV. I 1995 kom Burning Your Boats: Collected Short Stories med et forord av Salman Rushdie. Les mer i Store norske leksikon Storbritannias litteratur roman magisk realisme